LidanRubinov/Halacha-QA huggingface dataset:
שאלה: קללות בין בני זוג: האם מותר שיהיו קללות בין הבעל לאישה או האם זהו איסור או מה. לדעתי העניין יותר שזה חוזר בתכיפות כמו מילים ימך.ך או להשוות לאנשים לא נחמדים, כלומר, לא אהובים עלינו מאד היהודים. אני מאוד רוצה לדעת אם יש לזה עונש. זה חשוב לי מאוד הדבר הזה. (התייחסות יותר כשזה קורה בשפה זרה כלומר לא עברית). וגם זלזול מצד הבעל.
תשובה: אין ספק שיש בכך איסור. יש בכך איסור אונאת דברים. איסור זה במיוחד חמור בין בעל לאישתו. מעבר לכך יש כאן מידות מגונות. יש בכך עזות פנים ניוול פה וזלזול באישה. דווקא על היחס לאישה נאמן "מכבדה יותר מגופו".
שאלה: פסיקת הלכה ע"י גברים: במקום עבודתי "התווכחתי" עם קולגה לא דתי על עניין הסייגים בתחום הרחקות בין גברים לנשים. השקפתו היא, שההלכה נכתבה על ידי גברים, הנשים היו אז במעמד נחות ויוצא מזה שח (חס ו ) גזרו סייגים על הנשים מתוך חולשתם. כמובן, שאינני מזדהה ולא במעט עם דעות אלו, אני משתדלת כל הזמן לשפר ולעבוד על אמונת החכמים שלי, לקיים את ההלכה מתוך אמונה וכו. האם יש חומר וכד שאוכל להפנות אותו אליו? אני יודעת שלא כל אחד מוכשר לדיונים בסגנון זה, האם פשוט לא להתייחס לעניין בכלל? כואב לי לשמוע גישה כזו כלפי ח והתורה שבעל פה. כיצד עלי לנהוג?
תשובה: איני זוכר חומר כתוב על כך אך לדבריו שופט זכר לא יכול לשפוט אישה וכן להפך, והוא הדין בכל המעמדות עשיר לא יוכל לשפוט עני, בריא לא יוכל לדון חולה וכו' וכו'. אלה דברי הבל. כל מי שמכיר את עולם ההלכה יודע עד כמה שיש בה רגישות להבנה לזולת.
שאלה: קול באשה ערווה בתוך המשפחה: אנחנו מתכוונים, בעזרת ה', לחגוג יום הולדת לסבא ולשיר לו כמה שירים (שירי קודש) כל הנכדים- 4 בנים ו-4 בנות. השירה היא במתכונת של הופעה לפני הסבא והמשפחה הקרובה (כ-15 אנשים). האם ישנה בכך בעיה או מכיוון שמדובר במשפחה קרובה וכל המופיעים הינם בני דודים הדבר מותר? אשמח לתשובה מפורטת.
תשובה: אם זה בני דודים, צריך להקפיד, ולא לשיר.
שאלה: נישואי רווקה עם גרוש: הציעו לי לשידוך בחור כבן גילי אשר הוא גרוש. ברצוני לדעת מהן ההלכות הנוגעות לחתונת רווקה עם גרוש, האם יש שינויים ביום החתונה שבע ברכות וכד. פרטים אלו מאוד חשובים לי לפני החלטה האם לצאת עם בחור שהיה פעם נשוי. וכן, עד כמה לעומק כדאי לי לברר ולשאול? חוששת אני להיכנס ללשון הרע.
תשובה: אין כל הבדל מבחינת ההלכות והמנהגים של החתונה ושבע ברכות בין נשואי גרוש עם רווקה ובין נשואים של רווק ורווקה. מה שעליך לברר הוא מה הסיבה לגרושין ואין זה לשון הרע לשמוע את הסיבות האמיתיות כדי לדעת אם הבחור מתאים לך. וכמובן לברר עליו מי הוא ומה הוא מבחינת האופי, המדות, ההשקפות והיכולות.
שאלה: הברכה על פלפל: מה מברכים על פלפל והאם יש חילוק בין פלפל רגיל לפלפל חריף? (תמיד ברכתי אדמה אבל היום מישהו אמר לי שהוא שמע בשיעור שצריך לברך העץ, והוא לא יודע אם על כל פלפל או רק על פלפל חריף)
תשובה: הפלפלים הרגילים שאנו אוכלים (גמבה, פלפל ירוק), גדל על שיח שדומה לעגבניה, וזה וודאי ירק. יש פלפלים שגדלים על עץ. עד כמה שידוע לי, פלפל חריף, אינו אוכל כמו שהוא, הוא עשוי בעיקר לתבלין. אם אדם אוכל את זה ונהנה מזה, יברך שהכל. עיקרו של הפרי הזה, לא עשוי לאוכלו כך. כמו כן, אני חושב שאנשים לא נוטעים עצי לימון לאכלם כמו שהוא, הוא עשוי לטבל (לסחוט, לפזר חתיכות לתוך תה וכדו'). ואם בכל זאת ירצה למצוץ את הלימון, יברך שהכל. כיון שזה לא עשוי לכתחילה לאוכלו בצורה הזו.
שאלה: תפילת "שומר ישראל" (בתחנון): מטרידה אותי התפילה בסיום התחנון (אצל האשכנזים): "שומר ישראל, שמור שארית ישראל, ואל יאבד ישראל - האומרים שמע ישראל". (ושם יש, כידוע, עוד פעמיים שמבקשים "אל יאבד ישראל".) התפילה הזו נשמעת כסותרת נבואות מפורשות רבות, האומרות בפירוש שעם ישראל לא יאבד. כשבדקתי בסידור "אוצר התפילות" מצאתי כי מציין אחד המפרשים שהמקור לתפילה זו הן הנבואות. אך מדוע להתפלל על כך? מספר תשובות שלא התיישבו על ליבי: 1) תפילה זו היא כמו תפילה על הגאולה, שאע"פ שמובטחת - מתפללים עליה. -נראה לי שתפילה רגילה על הגאולה היא על קירוב בואה, ולא על עצם קיומה. עצם קיומה אינו בספק ואין צורך להתפלל עליו. 2) בתפילה מתפללים ביחס נפשי כאילו אין נבואות. -זה לא נראה לי כבריאות נפשית לחיות בפיצול מעין זה. אשמח באם הרב יברר לי ענין זה.
תשובה: אין סומכים על הנס. אומנם אנו מובטחים על קיומו הנצחי של עם ישראל, אולם בדרך הטבע הסיכויים לכך נראים קלושים אנו מתפללים שההבטחה תקויים.
שאלה: אמירת "ויכולו" ביחיד: האם מעיקר הדין אני צריך לחזר אחר מישהו נוסף שיגיד איתי את "ויכלו" אחרי תפילת ערבית של שבת במידה שאני לא מספיק לאומרה עם הציבור?
תשובה: לכתחילה כן, כמו עדות.
שאלה: ברייתא דרבי ישמעאל : מדוע נהוג לומר את ברייתא דרבי ישמעאל לפני תחילת פסוקי דזמרה אם אינה חלק מברכות השחר?
תשובה: ברייתא דרבי ישמעאל ופרק איזהו מקומן, אומרים מטעם שח אמרו שכאשר אדם מברך ברכות התורה הוא צריך ללמוד מקרא, משנה וגמרא. והברייתא זה הגמרא. ואיזהו מקומן זה פרק משנה שכמעט ואין בו מחלוקות, כמעט כולו להלכה. וכן מדבר על קרבנות וזה בבחינת "נשלמה פרים שפתינו". אם כן, זה מעין לימוד תורה שיהיה בבוקר, שאדם יתחיל את היום עם לימוד תורה.
שאלה: עמידה ב"נשמת כל חי": האם נהוג לעמוד בתפילת שחרית של שבת מתחילת ברכת "נשמת כל חי" מ"שוכן עד מרום וקדוש שמו" או רק בברכת "ישתבח"?
תשובה: עמידה היא רק בישתבח. (אחרי סיום שירת הים אפשר לשבת)
שאלה: ברכה על טלית קטן: האם נהוג לברך גם על טלית קטן בימינו גם אם אני מברך על טלית גדול בה אני מתעטף בתפילת שחרית, ואם כן, מה נחשב הפסק לעניין לברך עליה פעם נוספת (תקופת זמן מסויימת או שינה וכו )?
תשובה: יהודי ספרד, לפי מרן המחבר, נוהגים שאדם שמתעטף בטלית קטן שיש בו שיעור מינימלי חייב בציצית, ומברך עליו "על מצות ציצית" ואחר כך מברך "להתעטף בציצית" על טלית גדול. יהודי אשכנז, לא מברכים על טלית קטן כי שהוא מברך על טלית גדול הוא פוטר את הקטן, למרות שהוא מברך אחר כך. משל למה הדבר דומה, אדם לבש טלית ולא בירך, היות וזוהי מצוה נמשכת הוא מברך אחר כך. זה לא כמו מצוה, שאדם קיים את המצוה ואחר כך לא שייך לברך. לדוגמא, אם אדם בסוכות נטל לולב לשם מצות נטילת לולב והוא שכח לברך, לא שייך שאחר כך יברך, אפילו אם הוא מחזיק את הלולב ביד. אבל בציצית המצווה נמשכת, כל זמן שהציצית עליו, וגם בתפילין, כל זמן שהתפילין עליו, הוא ממשיך את המצוה, למרות שלא בירך בהתחלה, מברך אחר כך. אמנם כתוב שימשמש בתפילין, אך זה רק לכתחילה.
שאלה: זמן ברכת "המפיל": האם תמיד אני צריך להגיד את ברכת "המפיל" כחלק מקריאת שמע שעל המיטה, או שיש חלוק בין לפני חצות לאחרי חצות?
תשובה: אנחנו פוסקים שגם אחר חצות, כל הלילה יגיד את הברכה.
שאלה: קדיש באמצע תפילת עמידה: כשאני שומע קדיש בזמן שאני נמצא בתפילת עמידה, האם עליי לסיים את העניין בו אני נמצא ורק אז לשתוק, או שמא עליי לשתוק מיד?
תשובה: כשמגיעים ל"אמן יהא שמיה רבה" מן הראוי שתפסיק להתפלל ותכוון למה שנאמר, ואז זה נחשב "שומע כעונה". אנחנו פוסקים ששתיקה, כששומע ומכוון, נחשבת כאילו ענה. אבל היות ולא ענה בפועל, לא נחשב להפסקה.
שאלה: מהות הנישואין לאדם חילוני: יש לי בן דוד שלא שומר על קיום מצוות, הוא חי עם חברתו מספר שנים. הוא אמר לי שהוא מאד אוהב אותה ובניגוד לשאר חבריו הוא גם מאד נאמן לה. אך הוא לא מבין למה להתחתן. לדעתו אין בזה כלום חוץ מאשר נורמה חברתית. ויש להוסיף שהוריו גרושים, וכיום אמו חיה באושר עם בן זוג ללא נישואין כבר המון שנים. אני מאד רוצה לענות לו על השאלה בצורך ובמהות הנישואין לאדם שממילא חיי כנשוי, ואשמח אם הרב יוכל לסייע בידי.
תשובה: בפרשת בראשית אנו לומדים על כך שהאדם שונה מבעל חיי בנוגע לקשר שיש בינו לבין בן זוגו. הקשר בין בעלי חיים הינו קשר המושתת על ההווה על החשק המיני. לכן אין לבעל חי בן זוג קבוע. בכל פעם שיש לו צורך להיות עם המין השני הוא מוצא את המין השני. אולם לא נוצר שום קשר עמוק בינהם. לעומת זאת אצל האדם הקשר הינו קשר קבוע. הקשר הוא מתוך הכרה בכך שהקביעות מאפשרת פיתוח קשר עמוק יותר. ככל שהקשר הינו יציב וקבוע יותר זה מאפשר להעמיק את הקשר. אולם במבט היהודי הקשר לא יונק רק מן ההווה. הקשר הוא מעל ומעבר לזה שטוב לבני הזוג. הקשר הינו גם אתגר שבא ממקור עתידי יותר. באמונה היהודית זה לא רק אתגר שנובע מן העתיד אלא גם נובע מן העבר. ברגע שאדם נולד יוצאת בת קול ואומרת בת פלוני לפלוני. להסבר הענין לאדם שאינו מאמין, זה ההבנה שמיסוד הקשר הוא יצירת מחוייבות גדולה יותר בין האיש והאישה. התרבות המערבית היא תרבות האפשר וההזדמנות. אנו מציעים תרבות אחרת. לא תרבות האפשר אלא תרבות האמונה. האמונה עניננה חוזק. ללכת על דבר אחד שאנו מאמינים בו בכל החוזק והיכולת שיש לנו. גם בחיי הזוגויות אנו לא משמרים כל הזמן את האפשרות לברוח בקלות. אנו יודעים שגם אחרי הקידושין ניתן להתגרש אולם זה ידרוש עוצמה יותר גדולה. זה מחזק את הקשר. זה יוצר בנין של קיימא. מעבר לשאלה הפרקטית יש גם ענין של להיות חלק מעם ישראל. להות חלק מהרצף של כל הדורות. אדם נהיה חלק מן הרצף היהודי על ידי נשואין.
שאלה: קדושת ארץ ישראל: אני רוצה לדעת בבקשה מי אמר שארץ ישראל שלנו? ולמה דוקא שלנו יש עוד הרבה ארצות, ואיפה זה כתוב שהיא שלנו? ומהי בעצם קדושתה? והאם הארץ הובטחה לעוד מישהו חוץ מאברהם? ובקיצור מהי בעצם קדושת א"י ולמה דוקא אנו זכינו בה?
תשובה: הקב"ה הוא המקור של כל הקדושות בעולם. הקדושה היא הפגישה עם הדבר הקיים הנצחי שאינו תלוי בדברים חולפים. הרש"י הראשון על התורה מבאר לנו שספר בראשית נועד ללמד אותנו את ענין ארץ ישראל. הקב"ה ברא את הארץ. בתוך הארץ הגדולה יש מקום שהוא נקרא גן עדן. ארץ ישראל היא התחליף לגן עדן. אלו מקומות שמי שנמצא בהם מפתח נטיות שמתאימות לקשר עם הקדושה העליונה עם הקב"ה. הארץ המיוחדת הזו ניתנת לאדם שיש לו את הכשרונות להיות קרוב לקב"ה. בתחילה זה היה מיועד לאדם הראשון ולכלל האנושות. אולם לאחר החטא ארץ ישראל הובטחה מספר פעמים לאברהם יצחק ויעקב וכפי שכתוב בדברי הימים "אשר כרת את אברהם ושבועתו ליצחק ויעמידה ליעקב לחוק לישראל ברית עולם לאמר: לך אתן ארץ כנען חבל נחלתכם". ארץ ישראל הוא ארץ שניתנת למי שמאמין בקב"ה. מכיון שהאבות השרישו בכל זרעם את תכונת האמונה ניתנה ארץ ישראל לעם ישראל. לאחר מכן בהמשך התורה מבואר שארץ ישראל היא ארץ ה'. ועם ישראל הוא עם ה'. בא ה' ונתן את ארצו לעמו. ארץ ישראל מיוחדת בכך שיש עליה השגחה פרטית מיוחדת ואין ההשגחה באה על ידי כוחות הטבע וכפי שכתוב בתורה על א"י שאינה כארץ מצרים אלא היא "ארץ אשר עיני ה' אלוקיך בא מראשית השנה עד אחרית שנה". ההתאמה שיש בין עם ישראל לבין ארץ ישראל היא התאמה מופלאה. הקשר והחיבור שבין עם ישראל הינו חיבור נצחי. הוא בא לידי ביטוי גם בזמן גלות שלמרות שאנו, משום שלא התנהגנו לפי חוקי הארץ, גורשנו ממנה. אולם הארץ נשארה שוממה ולא האירה פנים לשום עם אחר למרות היותה במרכז היבשות וכולם רצו להיות בה. עתה בזמן הגאולה אנו ראינו את הנס והפלא שכשעם ישראל זוכה לחזור אליה היא קמה לתחיה ומתחילה להיות ארץ מבורכת כנבואת יחזקאל הנביא"ואתם הרי ישראל ענפיכם תשאו ופריכם תתנו לעמי שיראל כי קרבו לבוא".
שאלה: אבקת חלב נוכרי: אנו שומרים ולא אוכלים שוקלד שמכיל אבקת חלב נוכרי. האם מותר לתת לשכנים, שאינם שומרים, שוקלד שקיבלתי המכיל אבקת חלב נוכרי?
תשובה: כן, כיון שיש פוסקים המתירים זאת.
שאלה: פדיון הבן ללא האב : נולד לי נכד. האב לא רצה את הילד וניתק כל קשר. הבן - בן בכור. לא היו הפלות לאם. נולד בלידה רגילה וטבעית לגמרי (ללא משככי כאבים). לנכד יש דוד מצד האם וגם סב. האם אפשר לעשות פדיון בן ושהדוד יפדה אותו או הסב? יש לנו כהן שיערוך את הטקס. הוא קיבל מידע מאדם אחר שרק האב יכול לפדות אותו כשימלאו לו 31 יום או שהוא עצמו יפדה עצמו בגיל 13. האם ההלכה אינה מאפשרת את הפדיון ללא האב, מה האפשרויות?
תשובה: האב הוא שחייב בפדיון בנו, או הבן עצמו בהגיעו למצוות. רוב הפוסקים סבורים שאין אפשרות שמישהו אחר יפדה את הבן במקום האב. הפיתרון המוצע הוא לקיים את הטקס בלי ברכת המצוות. את כל היתר מותר לעשות: ברכת הגפן, הנוסח במאי בעית טפי וכדו'. וביום הבר מצוה יש להודיע לילד שיפדה את עצמו שוב.
שאלה: שיטת המגירות כדרך בעבודת ה : מהי דעת הרב על שיטת המגירות כדרך בעבודת ה?
תשובה: אינני מכיר אותה כראוי. אולם מספר פעמים שמעתי הדרכות על פי שיטה זו, והיתה בהם עמדה קיצונית, שהסירה מהאדם אחריות לבחור בטוב. כאילו עצם האמונה בה' צריכה לסדר את הכל, וזוהי הדרכה שמנוגדת לדרכה של תורה. ופעמים שההדרכה היתה להתעכב מלעשות את מה שחייבים לעשות על פי הדרכת התורה, מפני שלא היתה עם המצווה הזדהות מלאה. אמנם יתכן מאוד שאלו היו הדרכות שאינן מעיקר השיטה, ואולי נתנו על ידי תלמידות שאינן מכירות אותה כראוי.
שאלה: המתנה חוזרת בין בשר לחלב: לפעמים כשאני אוכל האוכל חוזר לפה ואז אני בולעו או יורקו, האם אני צריך להמתין שוב מהבליעה או היריקה 6 שעות?
תשובה: לא.
שאלה: נוסח התפילה לאחר החזרת ספר תורה: בהכנסת ספר תורה אומרים "עץ חיים היא למחזיקים בה ותומכיה מאושר" ומיד אח"כ אומרים "דרכיה דרכי נועם וכל נתיבותיה ". כידוע אלו שני פסוקים עוקבים בספר משלי פרק ג פס יז -יח, אך במשלי הפסוקים כתובים ר ההפוך מזה שאומרים. אם כן מדוע בתפילה הפכו את סדר הפסוקים?
תשובה: קודם כל אומרים באופן כללי על התורה, ואחר כל מדברים על הדרכים שהיא מדריכה. זה כבר התפרטות. מקדימים את השבח הכללי, שהתורה כולה היא עץ חיים, ואחר כך מדברים על הדרכים שזה שבח פרטי יותר.
שאלה: בישול אוכל בכלים לא כשרים למשפחה: האם מותר לי לבשל אוכל בכלים לא כשרים למשפחתי? אני חוזרת בתשובה והם עוד לא זכו, זאת אומרת, הם בכלל לא שומרים כשרות, ולפעמים קשה לי כל פעם מחדש כשאני באה לבקר להכשיר את כל הסירים, הסכו"ם, שלא לדבר על התנור. אז אני אומרת- עדיף להכין מאשר לא להכין כלל, הם ממילא אוכלים ככה כל יום, לרוב אני משתדלת להכשיר אבל לפעמים אין זמן, או כוח. מה עדיף, לא להכין בכלל או להכין ככה? המצרכים, לרוב בהכשר רבנות, היתר מכירה, ולפעמים ללא הכשר כלל.
תשובה: קודם כל, בתנור זה פחות בעיה. אפילו אם נניח שבאותו תנור אפו בשר לא כשר. אם את שמה שם משהו באיזו שהיא תבנית, זה לא בולע מהכתלים. כמובן שלכתחילה, צריכים להכשיר את התנור. את יכולה, לחמם אותו, ואחר כך להכניס את התבניות. אני מבין שאת נזקקת לבשל בסירים שלהם. בבישול יש בעיה, אך לכל היותר זה נותן טעם לפגם, לא מדובר שבאותו יום בישלו איסור. זה לא ממש איסור של תורה. ולכן לפני שאת מבשלת, מה שאת בכל זאת יכולה לעשות, להרתיח מים בסיר לפני שאת מבשלת, לשפוך את המים ואז לבשל, וזה יחשב לפחות איזושהי הגעלה לאותו סיר. ביחס לסכו"ם, זה פחות בעיה, זה כלי שני, ומי אומר שאוכלים בזה שזה מפחית ובולע (אפשר לסמוך במקרה זה על אותם שיטות שסוברות כך). לכתחילה וודאי שיש להכשיר, אך זה לא נקרא שאת מכשילה אותם באיסור. אם האוכל עצמו לא כשר (בשר לא כשר וכו'), וודאי שאינך יכולה לבשל להם, צריך רק שיהיה עליהם כשרות מסוימת.
שאלה: אדם שהתפלל בלי כיסוי ראש: אדם שהתפלל, ולאחר התפילה שם לב שהכיפה לא היתה לראשו בשעת התפילה בשגגה. האם יצא ידי חובת תפילה או שעליו לחזור ולהתפלל שוב קריאת שמע, עמידה, ואם כבר עבר זמן תפילה האם עליו להתפלל תשלומים?
תשובה: מקור הדין של כיסוי ראש בתפילה בפוסקים הוא הרמב"ם בפרק ה' מהלכות תפילה, שם הוא כותב כי בדיעבד אם התפלל ללא כיסוי ראש עלתה לו תפילה ואינו צריך לחזור ולהתפלל. הרב שמואל הולשטיין
שאלה: שם של ילד: נולד לי בן לפני חודשיים וקראתי לו בשם רזיאל, ללא שם נוסף, האם צריך להוסיף שם או שזה מספיק?
תשובה: מספיק שם אחד. מזל טוב וגידול קל עם שמחה והרגשת סיפוק וחשיבות בהשתתפות עם א-ל בגידול נשמה יהודית בעולם.
שאלה: חברה מעורבת כיום: יש לי ויכוח עם בת זוגתי לגבי חברה מעורבת. אבקש מהרב תשובה מפורטת עם מקורות (אם אפשר גם מהרמב"ם והשו"ע). מדוע חברה זאת אינה טובה כיום, ומדוע גדולי הרבנות הציונות הדתית מתנגדים לה והחליטו לנקוט בצעדים שונים נגדה, כגון, הפרדת סניפי בני עקיבא?
תשובה: נכתבו על כך מאמרים רבים ואיני רואה צורך שאחזור על מה שנתפרסם. הרב אבינר כתב על כך רבות ועוד רבים רבים כתבו על יסוד האיסור. באופן כללי היסוד נוגע לדיני צניעות. הקב"ה יצר את הנטיה המינית כלומר שכל מין נמשך למין השני. זהו טבעו של עולם. הדרך הרצויה לקשר בין המינים היא רק בדרך של קידושין. כל דרך אחרת היא הורסת את הטהרה של הנפש. כל התעוררות מינית שלא במסגרת חיי המשפחה היא שלילית. לכן אין לחיות במקום שהנטיה המינית עלולה להתעורר. לדעת רוב הרבנים זו המציאות של חברה מעורבת בה הרגש המיוחד שיש כלפי המין השני מתעורר וגורם לחוסר טהרה ומונע את היכולת של האנשים לגדול בצורה טהורה וקדושה. דרך התורה היא לתת לבנים התפתח בנפרד וכן לבנות. כל מין מפתח את אישיותו בצורה אופטימאלית. כששני בני הזוג בוגרים כל אחד בא עם אישיות מפותחת ומעשיר את חיי הזוגיות שלו. סליחה שלא כתבתי ביתר הרחבה אולם זו טירחה גדולה שניתן לחסוך אותה בעזרת עיון במה שכתבו לפני.
שאלה: מחזיק פרטי כדי ללמוד תורה: מה עדיף: לעבוד במלאכה כל שהיא ולעסוק בתורה בשעות הפנאי או ללמוד כל היום בכולל לאברכים, ואקבל כסף ממחזיק פרטי? והאם יש בזה את חשש הרמב"ם שאסור ללמוד תורה ולהתפרנס מן הצדקה?
תשובה: מידת חסידות שאדם לא יקבל כסף מאף אחד, ויתפרנס לבד. אלא אם כן יש כוללים שמחזיקים במיוחד. אבל להיות סמוך על שולחן של מישהו פרטי, מידת חסידות (לפי הרמב"ם לפחות) שלא ינהג כך.
שאלה: השלמת סדר הקורבנות בתפילה : מדי פעם קורה לי שאני מפסיד את סדר הקורבנות, האם מותר לקרוא את זה לאחר התפילה או בזמן התפילה? והאם זה כה חשוב להגיד את סדר הקורבנות?
תשובה: וודאי שחשוב לומר קרבנות. יש דעה בתלמוד, שהתפילות תוקנו כנגד תמידים. אז לפחות צריך לומר את קרבן התמיד ("צו את בני ישראל"). זה לא מעכב אם לא אמר, אבל לכתחילה וודאי שיש עניין להגיד אותם. אחר התפילה אפשר להשלים. בזמן התפילה, בזמן חזרת הש"ץ, מוזכר שלכתחילה לא משלימים, אדם צריך לשמוע את מה ששליח ציבור אומר. גם פסוקי דזמרה, אם אדם מאיזו שהיא סיבה איחר, ולא הספיק לומר לפני התפילה, הטור מביא בשם הגאונים מחלוקת, ואנו פוסקים שישלים אחר התפילה. אבל יש דברים שלא ניתן להשלים, לדוגמא: ברוך שאמר, אשרי, ישתבח. עדיף שיתפלל ביחידות ויאמר אותם, מאשר לא לומר את זה כלל. אבל שאר דברים צריך להשלים אחר התפילה, וביניהם קרבנות.
שאלה: הטעם של מצוות פרה אדומה: תמיד חשבתי לעצמי מה הטעם במצוות פרה אדומה, הרי לכל שאר המצוות יש טעם כגון: כיבוד הורים?
תשובה: התורה מכנה את ענין פרה אדומה וטהרתה כ'חוקה'. וזה לשון הפסוק: "זאת חקת התורה אשר צוה ה' לאמר... ויקחו אליך פרה אדמה תמימה אשר אין בה מום... " (במדבר פרק יט) מהי כוונת התורה במושג 'חוקה'? המדרש מפרש שהכוונה שענין זה מופלא וקשה להבנה, עד כדי כך שאפילו החכם גדול בעולם כשלמה המלך לא עמד על סודה של פרה אדומה: "זאת חקת התורה", רבי יצחק פתח: "כל זה נסיתי בחכמה אמרתי אחכמה והיא רחוקה ממני". אמר שלמה: על כל התורה כולה עמדתי, ועל פרשה זו של פרה כיון שהייתי מגיע בה - הייתי דורש בה חוקר בה ושואל בה "אמרתי אחכמה והיא רחוקה ממני". (ילקוט שמעוני במדבר פרק יט סימן תשנט)
שאלה: כיצד עושים הפרשת חלה?: כיצד עושים הפרשת חלה, האם עליי לאפותה בעצמי, באיזה כמות של בצק? אם אפשר בבקשה הסבר מפורט.
תשובה: חלה יש להפריש מבצק שנעשה מקמח בכמות מרובה מ-1.660 ק"ג. כשיש בצק במשקל זה יש להפריש ממנו חלה, ואין זה משנה האם מכין הבצק מפריש או שהוא נותן את הזכות למצוה למישהו אחר. לפני ההפרשה יש לברך: "להפריש חלה" (ויש נוהגים לברך: "להפריש תרומה חלה") ואז לקחת חתיכה קטנה של בצק ולומר: "הרי זו חלה". את הבצק של החלה יש לשרוף בתנור בזמן שהוא ריק, ויש מקילים לשים בשתי עטיפות ולזרוק לפח. (נוהגים בבצק העשוי מקמח במשקל 1.300 ק"ג להפריש בלי ברכה) הרב שמואל הולשטיין
שאלה: עמלה על המחאה שחזרה: אני עולה חדש וקשה לי לדבר ולכתוב בעברית. עבד אצלי בעל מקצוע ושילמתי לו בצ קים אך מכיוון שקשה לי לכתוב בעברית כתבתי את סכום הכסף במספרים ובעל המקצוע אמר שהוא ישלים ויכתוב את הסכום במילים, סמכתי עליו שישלים את הפרטים. בעל המקצוע הפקיד את הצ קים ללא השלמת הפרטים, הצ ק חזר וחוייבתי על ידי הבנק בעמלה של 20 ש"ח לצ ק. מי צריך לשלם סכום זה אני או בעל המקצוע, ואם הוא, היכן אני יכול לטבוע אותו? (בעל המקצוע אינו חובש כיפה)
תשובה: מדין תורה הבעל מלאכה חייב לשלם לך את הנזק שנגרם לך (מתוקף הלכה הנקראת: 'דינא דגרמי' חושן משפט סימן שפו). מבחינה פרקטית היכן לתבוע אותו: בכל בית דין לענייני ממונות שתתבע, תצטרך לשלם אגרת פתיחת תיק, הסובבת סביב המאה   (בדין תורה אין מקבלים החזר הוצאות משפט. תוספות סנהדרין לא:). וכמו כן יש סיכוי שהחייב לא ירצה לבוא, אז תצטרך לבקש אישור מבית הדין הרבני לתבוע בבית המשפט לתביעות קטנות (חושן משפט סימן כו סעיף ד), והוא גובה אגרה של כחמישים. לכן, האפשרות הנותרת היא לדבר על ליבו שכך הדין בדין תורה, ואם לא ישלם לך הרי שגזל בידו. הרב אברהם זרביב.
שאלה: ברכת אשר יצר בכפפות: האם אדם שעשה את צרכיו בשטח ובאותו זמן היו על ידיו כפפות צריך לנטול לשטוף ידיים אחרי עשיית הצרכים או שמא הוא לא מחוייב כלל בזה ויכול ישר לברך אשר יצר?
תשובה: מעיקר הדין יכול להסיר את הכפפות ולברך מיד ללא שטיפה, אולם נהגו שאם יש מים ינקה ידיו במים. הרב שמואל הולשטיין
שאלה: בשר עם מרגרינה חלבית: טעינו ואפינו ביום ג בשר ומרחנו את התבנית שבו הוא נאפה במרגרינה, שלאחר כמה ימים התברר שהיא חלבית. ביום ה בערב אפינו עם אותה מרגרינה צנימים, בתנור הבשרי בתבנית בשרית מצופה בנייר (התבנית נותרה יבשה). ביום ה בלילה גילינו שזו מרגרינה חלבית. הבשר כמובן נזרק מיד, מה דין הצנימים? מה דין התנור? מה דין התבנית? הסכין בה פרשנו את הבשר (בעודו חם) התערבבה כבר בין שאר הסכינים הבשריות, כיצד לפעול לגבי זה? ושאלה באותו ענין- האם אין חיוב ליצור אריזה שונה (באופן בולט) בין מוצר חלבי לפרווה?
תשובה: אם התבנית לא הייתה בת יומה בדיעבד הצנימים חלביים ומותרים באכילה. גם התנור כשר ואילו התבנית טרפה. את הסכין יש להכשיר ואע"פ שהתערב ברוב מכיון שניתן להכשיר את כל הסכינים הוא אינו בטל ברוב, כדין דבר שיש לו מתירין, וכל הסכינים טעונים הכשרה.
שאלה: שם השם באינטרנט: ראיתי הרבה באינטרנט את שם השם וזה אסור, כי אי אפשר לגנוז את זה. אם פתאום קורס המחשב אז שם השם נמחק, מה עושים?
תשובה: באינטרנט זה לא נקרא כתיבה שיש איסור למחיקה, ואין שום בעיה.
שאלה: קניית מאכלים בדוכנים: האם מותר לקנות מאכל, כגון: ערמונים, בדוכנים בקניונים בימי שישי למרות שאין שום הכשר, והאם מותר לקנות ולעשות לבד תרומות ומעשרות על הקניה?
תשובה: אפשר לקנות דברים שהם טבעיים ב 100, דהיינו שאין ספק כלל שמא ערבבו בהם חומרים אחרים, ואז אפשר בדברים שהם תוצרת הארץ להפריש תרומות ומעשרות בבית. כמו כן, צריך לדעת שאין שם חשש ערלה. (יש מינים שאין בהם חשש ערלה כיוון שהעץ מניב רק בגיל מבוגר). בברכת התורה והארץ הרב יהודה הלוי עמיחי
שאלה: נטילת ידיים כשהן רטובות: האם כשידיי רטובות (למשל, מניקוי ירקות) אני יכול ליטול ידיים לסעודה, או שחייבים תחילה לנגבן לגמרי?
תשובה: מצד עיקר הדין, אין צורך לנגב את היד לפני נטילה, היות והרטיבות של האדם איננה ממי נטילה. אם נטלת ידיים לא ר או כשנוגעים באדם שנטל וטימא את המים שהיו על ידך, אז הידיים נטמאו. אבל אם נטמאו בגלל סיבה אחרת, כגון: אדם שהלך בגשם או הכניס ידו לתוך צלחת של מים, אין בעיה. הרטיבות לא מהווה חציצה.
שאלה: בורר לא מכוון: כשאני פותח קופסת שימורים מלמטה (כשיטת מי שסובר שצריך לעשות חור כדי להרוס את הקופסא לפני שפותחים) אז כל הנוזלים נשפכים. האם יש בזה בעיה של בורר או בגלל שאני לא עושה פעולת ברירה אז זה ר, אם זה בעייתי, מה הפתרון?
תשובה: כיון שאתה לא מתכוון לזה, אלא רק לקלקל את הכלי, אז זה דבר שלא ניחא ליה, ואין צורך לחשוש.
שאלה: תרומות ומעשרות בדרום הארץ: האם יש לברך על הפרשת תרומות ומעשרות מפירות הדר אשר גדלו ב משקי חבל עזה הנמצאים מעט מאוד מזרחית לדרום גוש קטיף, ונמצאים בבעלות חלק מהיישובים הנעקרים? השאלה מתמקדת על גידולים מאזור זה.
תשובה: משקי חבל עזה זה שטח גדול מאד, אמנם ברובו במקומות שאין להפריש שם אבל המקומות הם רחבים, כך שאינני יכול לענות בצורה ברורה, אלא אם כן יפורטו המקומות, ואז ניתן לבדוק באופן פרטני. בכל אופן ממשקי חבל עזה כדאי להפריש בלא ברכה. בברכת התורה והארץ הרב יהודה הלוי עמיחי
שאלה: עבודת מלצרות בקיטרינג בשבת: בננו נתבקש לבוא לעבוד בקיטרינג בהשגחת הרבנות בתל אביב. הקיטרינג מסופק לשבתות חתן ואירועים בבתי כנסת ובבתים פרטיים. שעות העבודה 7-14 בשבת. אין עבודה לפני ו או אחרי כניסת יציאת השבת. השכר משולם במשך השבוע. האם למנוע מהבן עבודה זו או להתיר? אני עד היום מנעתי ממנו מחמת עבודה ומלאכה בשבת. אבקש פסיקת כב
תשובה: אם אין שום פעילות נוספת בימות החול יש כאן בעיה של שכר שבת. צריך להוסיף פעילות נוספת בימות החול. בעיה חמורה יותר בעיני היא דמות השבת. מתי מפללים? מתי סועדים את סעודת השבת? באיזו אוירה?
שאלה: הפקר של צעיף במקום גדול: לפני שבוע מצאתי צעיף בדרך לבסיס שלי, לצעיף יש סימנים. מאחר והבסיס גדול מאוד, דבר המצריך הרבה מודעות של "השבת אבדה" בהרבה מקומות בבסיס, התעצלתי מאוד לתלות שלטים. כרגע עזבתי את הבסיס ואין לי אפשרות להכריז על האבדה. עוד פרט קטן, יכול להיות שבן אדם שאובד לו צעיף בבסיס כזה הוא מתייאש מיד כי יש הרבה חיילים בבסיס וקשה למצוא את האבידה.
תשובה: דבר שיש בו סימנים אין הבעלים מתייאשים ממנו אלא אם כן עבר זמן רב מאז שאיבד את החפץ. מכיון שבשעת הרמת המציאה יתכן שהבעלים טרם התייאשו נתחייבת בהשבתה, ולכן יש להתאמץ כדי לתלות מודעות ובכך לקיים את מצוות השבת אבידה. באפשרותך לשלוח פקס ולבקש מאחד החיילים או ממש"ק הדת שיתלה במקום בולט שכולם עוברים שם כגון בחדר האוכל, וכמובן יש להקפיד שיהיה תלוי במקום שלא יורידוהו. אם לאחר שבועיים-שלושה לא יפנו אליך, תוכל לרשום בפתק לעצמך את פרטי הצעיף, ואז תוכל להשתמש בצעיף, ואם המאבד יפנה אליך בעתיד תשיב לו את שווי הצעיף. הרב יאיר וסרטיל
שאלה: סגולה לראות פני בן הזוג: האם מותר לעשות זאת? סגולה עתיקה לראות את פני בן הזוג העתידי-מיועד לאלו שלא מצליחות לבחור את בן בזוג. (לנשים בלבד-לא מומלץ לנשואות זה עלול לקלקל את הקיים) יש לקחת קערת מטבח (כ30 ס"מ קוטר), למלא כשליש מים, לתוך המים ליצוק שליש כוס שמן בשבעה הבזקות. סביב הקערה ובצמוד לה יש להניח 7 שיני שום. כעט יש לקרב את הפנים קרוב לקערה ולהתבונן במים, לרגע אולי תראי את פנייך אך אט אט יעלה מין ערפל לבן או אפור או אחר ולאחר כ10 דקות תראי את דמות האיש המיועד-לא לפחד.
תשובה: אני ממליץ להתרחק מדימיונות שאין בהם ממש. אין בסגולה כפי שאת קוראת לה כל ממשות אלו דברי הבל.
שאלה: האם לספר על אשה סוררת לבעלה?: אני עובד במקום ממשלתי. במקום עבודה ישנה עובדת דתייה והיא התיידדה עם סגן מנהל ומנהלת רומן ואפילו מול האנשים נשיקות חיבוקים בלי בושה, והרבה עובדים נפגעו ממנה ועברו למחלקות אחרות ואני גם עברתי מחלקה, אני אישית מכיר את בעלה, איש ירא שמים, קשה לי עם זה ולא סיפרתי לאף אחד מה עלי לעשות? (יש לציין, שהיא פגעה בפרנסה של הרבה אנשים שנפגעו ממנה קשה והנהלה יודעת ומעלמה עין). אפילו את שמה לא אמרתי בכתבה.
תשובה: צריך לספר לבעלה. אך לדייק ולומר לו רק מה שאתה ראית ולא לסמוך על שמועות.
שאלה: קריאת שמע שעל המיטה: א. האם מותר לי לדבר אחריי שקראתי קריאת שמע בלי ברכת המפיל? ב. האם מותר לי לברך על פירות או כל דבר כולל "אשר יצר" אחריי קריאת שמע אני מתכוון עדיין בהנחה שאני קורא אותה בלי ברכת המפיל?
תשובה: מותר לדבר ולברך אחרי קריאת שמע לפני ברכת המפיל. הרב שמואל הולשטיין
שאלה: החלפת כלים מדגים לבשר: למה צריך להחליף צלחת כשעוברים מדג לבשר?
תשובה: הגמרא (פסחים ע"ו) אומרת שיש באכילת בשר ודגים ביחד סכנה, וכן פסק השו"ע ביו"ד סי' קט"ז. לכן אין לערב כלל בשר ודגים, ומשום כך יש להחליף את כלי האכילה בין אכילת בשר לדג או להיפך, בנוסף לאכילה ושתיה ביניהם. הרב שמואל הולשטיין